ועדת המשנה לתקציבי הספורט, כנסת 24, פרוטוקול מספר 1, 2021-11-15 13:00

סימון דוידסון: צהריים טובים לכולם, אני אפתח בכמה משפטים מלבי.

סימון דוידסון: אני נרגש לפתוח את הישיבה הראשונה של ועדת המשנה לענייני תקציבי הספורט במדינת ישראל.

סימון דוידסון: הגעתי לכנסת עם האג'נדה של הנושא הספורטיבי.

סימון דוידסון: כשאני מדבר על הנושא הספורטיבי – יש פה אנשים שמנהלים את הספורט בישראל – מבינים שהנושאים כל כך רחבים, כל כך מגוונים ולא מסתיימים אף פעם.

סימון דוידסון: בוועדה הזו אנחנו נדון נושא אחר הנושא.

סימון דוידסון: חשוב לי להגיד שהנושאים שידונו בוועדה הם לא כדי להתריס נגד משרד הספורט, לא כדי לתקוף את אנשי מינהל הספורט, בסופו של דבר אנחנו צריכים לעבוד ביחד ולהציף את הבעיות של הספורט הישראלי.

סימון דוידסון: לשמחתי, יש לנו אוזן קשבת במינהל הספורט גם משר הספורט, חילי טרופר, גם מראש מינהל הספורט, עופר בוסתן.

סימון דוידסון: בהזדמנות זאת אני רוצה לאחל המון הצלחה לחנן דנציגר שמחליף את דודו מלכא בתפקיד הכול כך רגיש בספורט הישראלי.

סימון דוידסון: כמי שהיה יו"ר איגוד השחייה אני רוצה לומר לך שתפקידך הוא ספינת הדגל של מינהל הספורט.

סימון דוידסון: כל אחד שיושב פה – מראשי המרכזים, ראשי האיגודים והמנכ"לים – צריכים לעבוד אתך באופן שוטף.

סימון דוידסון: הדבר הראשון שאנחנו מבקשים הוא שקיפות, להבין אותנו ולהבין את הצרכים שלנו.

סימון דוידסון: לנהל ספורט במדינת ישראל זה אחד התפקידים היותר מורכבים.

סימון דוידסון: דיברנו על כך בישיבה הקודמת ואני שמח שבעקבותיה התקיימו כבר במנהל הספורט מספר ישיבות.

סימון דוידסון: חלק מהישיבות היו גם עם אנשים שיושבים פה ומנהלים את הספורט, ואנחנו מצליחים להזיז ולשנות דברים.

סימון דוידסון: אנחנו נעלה פה נושאים שונים, נדון בהם, נדבר לפני ואחרי ונעשה ככל יכולתנו, כולנו ביחד, למען הספורט הישראלי, שהוא חשוב מאוד לחברה הישראלית.

סימון דוידסון: לפני שאנחנו מתחילים, בוועדה הזו – כל שבוע אני מקווה שיתקיים דיון – אנחנו נציין ספורטאים שעשו הצלחות בשבוע האחרון.

סימון דוידסון: אני רוצה לציין את ספורטאי הג'ו ג'יטסו שחזרו מאליפות העולם בדובאי.

סימון דוידסון: אני רוצה להזמין את אלוף העולם ויקי דבוש לקבל תשואה קצרה ואת המאמן שלו.

סימון דוידסון: תמיד צריך לזכור שלצד כל ספורטאי או ספורטאית תמצאו מאמן או מאמנת שבאמת עושה הרבה מעבר למה שאנשים חושבים כדי שהספורטאי או הספורטאית יגיעו להצלחה, אז כל הכבוד למאמן אמיר בוארון ולויקי דבוש.

סימון דוידסון: אנחנו נדון במספר דברים ונקיים שיח, שיח של האנשים שנמצאים פה ואלה שנמצאים בזום.

סימון דוידסון: חנן נמצא פה כמייצג מינהל הספורט.

סימון דוידסון: אני מקווה שעל חלק מהדברים אנחנו נקבל תשובות במקום, על חלק נדרוש לקבל בשבוע הבא, אבל בסופו של דבר אני באמת מקווה שעל כל דבר נקבל תשובה.

סימון דוידסון: דנו בוועדה לפני שבוע בנושא תוכנית התבחינים החדשה של מינהל הספורט.

סימון דוידסון: הדבר העיקרי לאגודות ולאיגודים הוא לדעת מה קורה בהמשך הדרך, מה קורה בשנה הקרובה, כמה כסף יקבל כל איגוד או אגודה ובאיזה תאריכים יקבלו את התמיכה.

סימון דוידסון: אי אפשר לנהל גוף ספורטיבי, כמו שאי אפשר לנהל חנות מכולת, ללא תקציב עתידי.

סימון דוידסון: אנחנו לא יודעים היום בספורט הישראלי – גם בעבר לא ידענו – כמה נקבל בשנה הקרובה.

סימון דוידסון: כל איגוד חי עם סימן שאלה מאוד גדול, ואני אומר את זה כיו"ר איגוד שחייה.

סימון דוידסון: אתה חותם עם מאמנים, אתה חותם חוזים, אתה מתחייב על כספים ואתה לא יודע כמה כסף תקבל בסוף.

סימון דוידסון: אתה כל הזמן נמצא עם סימן שאלה גדול.

סימון דוידסון: אני חושב, חנן, שאתה נכנס פה לתפקיד חדש וזה אחד הדברים הכי חשובים.

סימון דוידסון: אם אגודה או איגוד יקבל פחות כסף חשוב – לפחות לדעת, לדעת מה קורה בשנה הקרובה, לאן אנחנו הולכים.

סימון דוידסון: אני ישבתי בשבוע האחרון עם יושבי-ראש של מספר איגודים, אני לא רוצה עכשיו לציין את האיגודים שנפגשתי איתם, חלקם נמצאים פה ויכולים לדבר אחרי זה, אבל אתה באמת רואה את הכאב, האם לפטר את המאמנים, האם להעסיק מאמנים זרים, לא להעסיק מאמנים זרים, האם להפעיל את התוכנית, לא להפעיל את התוכנית.

סימון דוידסון: אנשים נמצאים באפלה.

סימון דוידסון: ביקשתי מכם להגיש סימולציה, אני מבין שיש בעיה להגיש אותה, אז אני שקודם כל תסביר לכולנו פה, חנן, לגבי התבחינים בשנה הקרובה.

סימון דוידסון: אני רוצה שתציג לאנשים שנמצאים פה כדי שהם יבינו לאן הם הולכים.

סימון דוידסון: בבקשה, חנן.

חנן דנציגר: קודם כל, עונג גדול בשבילי להגיד "חבר הכנסת סימון דוידסון".

חנן דנציגר: אני חושב שאנחנו נמצאים אולי באחת התקופות הטובות של הספורט שיש לנו שר כזה – ואני לא הכרתי את השר קודם, הכרתי אותו רק ב-3 שבועות שאני נמצא בתפקיד – כולל המנכ"ל וכו'.

חנן דנציגר: הם עושים עבודה מדהימה.

חנן דנציגר: זכות גדולה להיות בתוך המערכת הזו ואני רואה שליחות ציבורית לעבור למקום כזה.

חנן דנציגר: שאלת אותי בחוץ לפני 5 דקות: מה אתה עוזב מקום כזה, מקום כמו פתח תקווה, שהוא באמת אחת מספינות הדגל של השלטון הציבורי?

חנן דנציגר: למה אני עובר לפה?

חנן דנציגר: אני עובר לפה כי אני מאמין בזה.

חנן דנציגר: אני מאמין בזה כי זו שליחות לבוא ולשרת את המדינה ולעשות שינויים מפליגים בספורט, וכמו שאמרת, התפקיד הזה טומן בחובו הרבה מאוד יכולות להזיז את הספינה הגדולה של הספורט.

חנן דנציגר: מכיוון שהיית יושב-ראש איגוד השחייה אתה יודע מה זה לזוז במים ואתה יודע מה זה להניע, לא משנה אם זה ילד ששוחה, לא משנה כמה הוא שוחה ב-100 מטר, אתה יודע מה המשמעות של לקחת ילד ממקום אחד למקום אחר, והתוצאות, לפחות באיגוד השחייה, באות לידי ביטוי.

חנן דנציגר: לגבי נושא התבחינים, אני חייב להקדים ולהגיד שאני הייתי חבר בוועדת התבחינים כנציג הרשויות, ישבתי בוועדת התבחינים שהתנהלה כשנתיים, להערכתי, כנציג הרשויות.

חנן דנציגר: נכון שהייתי במשך כמה שנים יו"ר המנהלת המקצועית של התאחדות "אילת" אבל לא התייחסתי לצד המקצועי, באתי בכובע מסוים.

חנן דנציגר: ראיתי במשך שנתיים עבודה מדהימה של כולם, של צוות גדול של אנשים, החל מדודו מלכא, שהוביל את המהלך הזה ועשה את זה בגאון ובגאווה – אני אומר את זה פה כמי שחשוף לדברים – עשה עבודת קודש, וכלה בלא מעט נציגים שיושבים פה של הגופים שהיו שותפים וישבו לא מעט שעות יחדיו כדי לבנות את התבחינים.

חנן דנציגר: מ-2014-2012, של לובצקי, הכינו תבחינים.

חנן דנציגר: אין מה לעשות, כשמכינים תבחינים – וזה היה ברור לכל חברי הוועדה – יש תזוזות.

חנן דנציגר: לשמחתי, התזוזות הן לא טקטוניות, הן לא כאלה גדולות, הן בהחלט נותנות מקום לכולם ולמעשה משרתות את כולם.

חנן דנציגר: צריך להבין, עד הגעתו של השר חילי טרופר בחנו את הנושאים בכמויות, באו והחליטו לבחון את הנושאים ברמת הישגיות.

חנן דנציגר: כמו שאמרתי, הוועדה ישבה אינספור שעות – ויש פה קומץ מהאנשים שישבו אלפי שעות, זה לא הגיג, ממש אלפי שעות – כדי למצוא את הפתרונות איך לעשות את מערכת התבחינים.

חנן דנציגר: בסופו של דבר הציגו לנו סימולציה.

חנן דנציגר: דודו השקיע שעות על גבי שעות כדי באמת להכין את הסימולציה הזו וראינו אותה.

חנן דנציגר: כמו שאמרתי לסימון, עד שהסימולציה לא מוצגת במועצה הלאומית לספורט ב-22 לחודש אני לא יכול להציג אותה, בטח לא בפורום הזה.

חנן דנציגר: אני כן יכול להגיד שבהחלט נתנו מענה לכל מה שצריך שם.

חנן דנציגר: זה בנושא התבחינים וחלוקת הכספים לפי התבחינים של האיגודים והאגודות.

חנן דנציגר: צריך לזכור שזה רק כ-260 מיליון שקל מתוך כמיליארד שקל של המשרד.

חנן דנציגר: זה נכון שזה חשוב אבל יש עוד כמה דברים חשובים.

סימון דוידסון: יש פה מישהו שראה את הסימולציה?

סימון דוידסון: מכל האנשים, ראשי המרכזים, ראשי האיגודים, אלון, אף אחד לא רק את הסימולציה?

אלון גרנות: אני מהוועד האולימפי, טרם ראינו.

אלון גרנות: הוועד האולימפי לא קיבל את הסימולציה.

סימון דוידסון: אתם מעלים את זה ב-22 לחודש למועצה הלאומית, נכון?

חנן דנציגר: 22-23.

סימון דוידסון: זאת אומרת שב-24 כבר אפשר להציג את הסימולציה?

חנן דנציגר: בהחלט.

סימון דוידסון: אז קודם כל אנחנו נבקש כוועדה, לאחר שהסימולציה מוצגת למועצה הלאומית והיא בעצם צריכה להמליץ על אישורה, לראות את הסימולציה.

סימון דוידסון: לפני שהיא חתומה וסגורה ולפני שהיא עוברת כבר לאישור ועוברת למשרד האוצר, אנחנו היינו רוצים לראות הסימולציה.

סימון דוידסון: אלון, בבקשה.

אלון גרנות: אלון גרנות מהוועד האולימפי.

אלון גרנות: אם תראו את הסימולציה לאחר שהמועצה תאשר את המבחנים זה חסר כל ערך כי בסעיף 5.1 למבחנים מוגדרת חלוקת הכספים בהתאם לתחומי התמיכה השונים.

אלון גרנות: אם בסימולציה יש עיוותים המועצה צריכה לתקן את האחוזים האלה.

אלון גרנות: אם תעשו תיקון כזה בדיעבד – זה לא יקרה.

אלון גרנות: בדרך כלל במדינת ישראל, היסטורית, ב-25 שנה האחרונות – היו ועדת סנדלר, ועדת בורוביץ', לובצקי ועכשיו אנחנו – הממוצע למבחני תמיכה כאלה הוא בין 6 ל-10 שנים.

אלון גרנות: אם משרד הספורט יודע להתחייב לוועדה שמיד לאחר אישור המבחנים ע"י המועצה והסימולציה ייפתח מקצה שיפורים לתיקונים בהתאם לבדיקת ההשפעה אמיתית של הסימולציה, זה דיון אחד.

אלון גרנות: אם לא, אסור שהמועצה תאשר את המבחנים לפני שהוועדה רואה סימולציה.

חנן דנציגר: אני אענה.

חנן דנציגר: תודה, אלון, על ההפניה.

חנן דנציגר: לשמחתי, אני אומר שוב, בתקופה שלי, בתקופה שאני אמור לשרת את המדינה, אני נתקלתי ביו"ר המועצה הלאומית לספורט אריק פינטו, אני לא הכרתי אותו, זה כמו לקבל מצנח זהב מכל הכיוונים.

חנן דנציגר: אריק פינטו אמר את זה בצורה הכי חד משמעית: אין ראה וקדש, כל דבר ייבדק.

חנן דנציגר: עוד שנה ייבדקו הדברים.

חנן דנציגר: נעבור שנה, ייבדקו הדברים.

חנן דנציגר: כל שנה הדברים ייבדקו.

חנן דנציגר: זה לא עשרת הדיברות.

חנן דנציגר: הדברים ייבדקו בהתאם למה שקורה בשטח.

חנן דנציגר: אני הכרתי את אריק מעט, מי שמכיר את אריק מבין שאריק עומד מאחורי הדברים שהוא אומר.

מיקי לוי: מירי שלו, מרכז "עצמה".

מיקי לוי: אני רוצה להגיד לגבי נושא אמות המידה שאוטוטו השנה מסתיימת ועד שיציגו את הסימולציות, עד שיאשרו או יתקנו, הולכים להחיל אמות מידה על שנה שדי צלעה והתחילה איפשהו בחודש מאי.

מיקי לוי: אף אחד לא ידע, אף אחד לא נערך.

מיקי לוי: יש פה איזושהי בעיה.

מיקי לוי: גם מבחינת ההגנות, הבנתי שיש הגנות אבל הן לא מספקות.

מיקי לוי: השאלה היא מה אפשר לעשות במצב הזה, חנן, כי זה בעצם להחיל משהו שאף אחד לא יודע לקראת מה הוא הולך?

חנן דנציגר: תראי, אני לא אחראי על אישור תקציב המדינה, כמו שאת יודעת.

מיקי לוי: לא, אני מדברת על אמות המידה.

חנן דנציגר: אם היה תקציב מדינה כמה חודשים לפני אז בחלק מהדברים לא הייתה שום בעיה.

חנן דנציגר: ברגע שהיו מאשרים, הכול היה מחולק בהתאם לתקציב.

חנן דנציגר: אישרו את תקציב המדינה וזה עדיין לא אומר שאנחנו יכולים לחלק את כל מה שאנחנו רוצים.

חנן דנציגר: אבל לשאלתך, יש הגנות לכולם.

חנן דנציגר: אמרתי את זה בפתיחה.

חנן דנציגר: יש הגנות לכולם, כמובן לאיגודים, יש הגנות לאגודות, הגדלנו את ההגנות לאגודות.

חנן דנציגר: אני אומר לך שוב, על פי הסימולציה אין דברים משמעותיים.

נאור גלילי: נאור גלילי, מנכ"ל מכבי ישראל.

נאור גלילי: חנן, קודם כל ברכות לתפקיד ואני מעריך שקפצת למים העמוקים ישר, למים הסוערים, אבל אני לא אוהב את התשובה הזו, בלשון המעטה, כי אתה ניהלת תקציבים, ניהלת גופים גדולים וקטנים, לא יכול להיות שאגודות בנובמבר – בנובמבר, אחרי שכבר ביצעו והוציאו תקציבים על סמך נתונים שהיו להם – ימצאו את עצמן בשוקת שבורה.

נאור גלילי: זה שלא היה תקציב זו לא הבעיה של האגודות.

נאור גלילי: לא יכול להיות שהאגודות הללו ימצאו את עצמן בדצמבר, אחרי שהוציאו כספים, בשוקת שבורה, כשאין להן מקורות הכנסה, הן יכולות להפוך להיות גירעוניות.

נאור גלילי: אגודות חיות על כרעיים של תרנגולת וה-25% הללו זה המון כסף.

נאור גלילי: מי כמוך יודע, כאחד שהיה בפתח תקווה, שעבור ענף קטן 25% יכולים להחזיק אותו בחיים או לא.

נאור גלילי: עוד דבר אחד קטן.

נאור גלילי: עם כל הכבוד לאיגודים, שכולם מבורכים, בסופו של יום, מי שמצמיח את הספורט בישראל, מי שעושה את הספורט בישראל זה האגודות, ולא יכול להיות שהאיגודים יקבלו הגנות של 90% והאגודות יקבלו הגנה של 75%.

נאור גלילי: זה לא הגיוני כי כל הספורטאים שצומחים, כולל הבחור המוצלח הזה שיושב פה, צומחים מהאגודה שלהם, מהקבוצה שלהם.

נאור גלילי: אחרי זה הם מגיעים לשלב הבא, לשלב האולימפי, העולמי וכו'.

נאור גלילי: אנחנו לא יכולים להרוג את האגודות.

נאור גלילי: האגודות זה לחם קיומו של הספורט בישראל ואם אנשים לא ידעו להפנים את זה ולשמור עליהן אנחנו נהיה בבעיה.

נאור גלילי: לכן הבקשה שלי היא – אני לא יודעת עד כמה יש משמעות לבקשה הזו עכשיו, בשלב הזה של השיחה – כן להצמיד אותנו ולהעמיד אותנו שווים בשווים עם האיגודים.

נאור גלילי: שנה הבאה, כולם כבר יודעים, יש תקציב, יידעו להיערך, יהיו בורות באמצע, הם יידעו, יצטרכו להיערך כלכלית ותקציבית ומי שלא ייערך ייפגע.

נאור גלילי: אבל היום אנחנו לא יכולים, כשאנחנו בנובמבר, עוד חודש מסתיימת השנה, לבוא ולהגיד: יש לכם הגנה רק של 75%.

נאור גלילי: האגודות ימצאו את עצמן עם חור בכיס, ולא סתם חור.

נאור גלילי: שלפחות יהיה איזשהו מנוף קיומי בכלל.

מיקי לוי: אגב, האגודה של אמיר בוארון – 15,000 שקלים בשנה.

מיקי לוי: תעשו חישוב, 25% פחות זה משמעותי.

סימון דוידסון: אנחנו נגיע עוד מעט לנוהל משרד האוצר.

סימון דוידסון: לפני שאני עובר ליורם ארנשטיין אני רוצה להעביר את רשות הדיבור לשר התיירות, סגן אלוף אירופה לשעבר, ספורטאי-על, יואל רזבוזוב.

יואל רזבוזוב: תודה לכבוד יושב-ראש ועדת המשנה של הספורט.

יואל רזבוזוב: הגיע הזמן שתהיה ועדה מיוחדת לספורט הישראלי.

יואל רזבוזוב: סגן ראש מינהל הספורט, חנן חברי, ברכות על התפקיד.

יואל רזבוזוב: אנשי הספורט, אנשי האיגודים, אגודות, מרכזים, חבריי הספורטאים, ויקי, אלוף עולם, ברכות.

יואל רזבוזוב: באמת כיף להיות כאן היום.

יואל רזבוזוב: ועדת משנה לספורט, ועדה ראשונה שסימון מוביל, סימון גדל מהשטח של הספורט, הוא מכיר את כל הבעיות בספורט.

יואל רזבוזוב: אני יכול להגיד לכם שבכנסת, מהניסיון שלי, אין קואליציה או אופוזיציה, הספורט הוא בקונצנזוס, פשוט צריך לדעת לתכלל, לרכז, לעבוד ביחד כנסת מול משרד הספורט.

יואל רזבוזוב: סך הכול גם שר התרבות והספורט, חילי טרופר, מאוד בעד לקדם, ואני בטוח ששיתוף פעולה בין הכנסת, בין סימון שמוביל את זה בכנסת, למשרד, יניב את הפירות.

יואל רזבוזוב: זה שאתם יושבים פה, יכולים לבוא ויש לכם כתובת להגיד את הבעיות שלכם דווקא כאן, בוועדת הכנסת, אני בטוח שזה יביא לכך שהתהליכים האלה יהיו יותר מהירים.

יואל רזבוזוב: לפעמים זה עניין של זמן כי כל אחד עסוק בתחום שלו, במשרד שלו ובאגף שלו, אבל כשהדברים עולים כאן אז התהליכים פשוט אוטומטית, טבעית, יותר מהירים ויותר נכונים.

יואל רזבוזוב: יש כאן אוזן קשבת, זה דבר הנכון.

יואל רזבוזוב: אני היום לא בכנסת, אני בממשלה, אני לא במשרד הספורט, אני שר תיירות, אבל הספורט – אתם יודעים את זה, לא צריך להגיד – הוא בלב שלי.

יואל רזבוזוב: אני עדיין ממשיך לקבל המון פניות ובקשות.

יואל רזבוזוב: אני תמיד זמין, תמיד מוכן לסייע במה שאני יכול, וכמובן שכשר התיירות אני מוכן ורוצה לקדם את התיירות דרך הספורט.

יואל רזבוזוב: אירועי ספורט הם ממחוללי תיירות, זה עשרות-אלפי לינות.

יואל רזבוזוב: תעשיית הספורט תיתן פרנסה לתעשיית התיירות, שסבלה גם כך במשך 20 חודשים כשהמדינה הייתה סגורה.

יואל רזבוזוב: אז יש פה הרבה ממשקים, הרבה שיתופי פעולה.

יואל רזבוזוב: דיברתי גם עם השר, אנחנו נעבוד במשותף ונקדם כמה שיותר אירועי ספורט.

יואל רזבוזוב: אנחנו צריכים להראות לעולם שכמדינה מתפתחת, מתקדמת, יש לנו כאן ספורט, ספורט ברמה גבוהה, ואנחנו גם יודעים לארח יפה.

יואל רזבוזוב: סך הכל, בתחרויות הבינלאומיות שהיו כאן, אנשים מאוד נהנו ורצו לחזור לכאן עם אירועים יותר גדולים, יותר רציניים, עד אליפויות אירופה, אליפויות עולם, כי אנחנו יודעים באמת לארח.

יואל רזבוזוב: אנחנו עם שיודע לארח.

יואל רזבוזוב: אני אשמח להשתתף בנושא.

יואל רזבוזוב: כשאיש ספורט באמת ניסיתי להוביל את הספורט בכנסת ככל יכולתי אבל היינו באופוזיציה, היה יותר קשה, היום סימון הוא חבר קואליציה אז הוא קיבל את ועדת המשנה של הספורט, באמת ועדה סופר חשובה לספורט הישראלי וביחד עם המשרד יוכלו לעשות דברים גדולים.

יואל רזבוזוב: הכי חשוב, ואני חוזר על-כך, שיש לכם כתובת, כתובת ברורה לאן לבוא, לאן לגשת.

יואל רזבוזוב: אתם רוצים דיון בנושא כזה או אחר?

יואל רזבוזוב: תמיד יהיה פה מישהו שישמע, מישהו שגם מבין, מבין את המטריה, מבין מה זה ספורטאי בודד, מה זה אגודה, מה הצורך של אגודה, מה הצורך של מרכז, מה הצורך של איגוד, מה הצורך של הוועד האולימפי, הוועד הפראולימפי, את כל את כל ההיררכיה.

יואל רזבוזוב: אני חושב שיש פה שילוב נכון.

יואל רזבוזוב: אנחנו נצליח רק אם נעבוד ביחד, בשיתוף פעולה, לא נתחיל להתווכח, לא צריך להתווכח פה, לא על קרדיטים פוליטיים, פשוט לפעול לטובת הספורט.

יואל רזבוזוב: אני חושב שנוכל לקדם, ודווקא אני חושב שבממשלה הזאת, שבאה לעבוד וכולם מרגישים את זה, יש נכונות ויש אפשרות לקדם את הספורט לאפיק אחר.

יואל רזבוזוב: חברים, תודה רבה לכם.

יואל רזבוזוב: סימון, שיהיה בהצלחה.

יואל רזבוזוב: חנן, שיהיה בהצלחה.

יואל רזבוזוב: בהצלחה לכולכם.

יואל רזבוזוב: שרק נצליח ונביא תוצאות.

סימון דוידסון: תודה רבה לשר התיירות, אני ממש מעריך ואפילו מתרגש.

סימון דוידסון: אנחנו נעבור ליורם ארנשטיין, מנכ"ל מרכז הפועל.

יורם ארנשטיין: אדוני היושב-ראש, אני חבר המועצה הלאומית לספורט ואני רוצה שתבין, אתה והאנשים שיושבים כאן ושומעים אותנו, אלה ששומעים אותנו מחוץ לדיון הזה ואלה שיקראו את הפרוטוקול, שעד היום מועצות לאומיות בעצם קיבלו את הערות הציבור על פי ההליך שמקובל וזימנו כל אחד לדיון בכדי לשמוע מה יש לו לומר.

יורם ארנשטיין: אנחנו, כחברי מועצה שיושבים, בעצם אין לנו מושג מה היו הערות הציבור.

יורם ארנשטיין: הערות הציבור צריכות לתת לנו את הכיוונים הנכונים כיצד לראות האם אמות המידה באמת תוקנו בהתאם לצורך כי יכול להיות שיש טענות מעולות.

יורם ארנשטיין: בסופו של יום אנחנו מוזמנים לשבוע הבא ואני מעריך שההליך יהיה שאנחנו גם נדע בצורה נכונה מהן הערות הציבור החשובות.

יורם ארנשטיין: בכל מקרה, אני רוצה שהציבור יבין, השינוי כאן הוא משמעותי, ולא בכדי חנן אמר שהשינוי במה שמוביל את הספורט הישראלי הוא לא הכמות אלא האיכות.

יורם ארנשטיין: זה שינוי משמעותי ויש סיכוי מאוד-מאוד ישיר שתוך שנה-שנתיים חלק מהתאגידים, דהיינו, אגודות ואיגודים, יקרסו, מכיוון שלהפוך פתאום גישה בתוך שנה או שנתיים זה לא פשוט.

יורם ארנשטיין: לכן אני חושב, כמו שאמר פה אלון, שהוא הנציג המקצועי שלנו בוועד האולימפי ועבד יחד עם הוועדה, העובדה היא שאנחנו לא יודעים – והנושא של השקיפות הוא מאוד מאוד חשוב – איזה שינוי היה מאז שהמועצה הלאומית החליטה לפרסם את הטיוטה לציבור ומה קורה היום בטיוטה הזו.

יורם ארנשטיין: אין לנו מושג.

יורם ארנשטיין: אני יכול לומר לך שניסינו מספר פעמים לקבל את השינוי – אגב, בין הטיוטה שאושרה ע"י המועצה לבין הטיוטה שפורסמה כבר היה הבדל.

יורם ארנשטיין: אני יכול לציין הבדל אחד מהותי – שהאינטרוול שנתנו לחברי ועדת התמיכות על 10% מהתקציב השוטף של הספורט הישראלי הוא נושא שהועבר לתוך הטיוטה שפורסמה לציבור אבל לא אושרה ע"י המועצה.

יורם ארנשטיין: לכן אני אומר את הדברים והדברים לטעמי חמורים מאוד.

יורם ארנשטיין: אני לא יודע מה תהיה התוצאה שתוגש לנו ב-22 לחודש, ממש לא, אדוני היושב-ראש.

יורם ארנשטיין: אני מאוד-מאוד סקפטי.

יורם ארנשטיין: אני לא יודע מה בעצם מכינים לנו.

סימון דוידסון: חנן, מה שאומר בעצם יורם ומה שנאור קודם ציין, שהם בעצם המנכ"לים של המרכזים הגדולים של הספורט הישראלי – ואני יודע שאתה חדש, נכנסת לתוך הסערה הזו – אלה דברים שהם מרגישים הרבה מאוד שנים, שדברים נעשים ללא קשב לשטח.

סימון דוידסון: כשאני מדבר על השטח – יש פה אנשים שמנהלים את הגופים הכי גדולים.

סימון דוידסון: יושב פה אלון, שהיה נציג הוועד האולימפי במשך 3 שנים בכל הדיונים ועשה עבודה באמת באמת עמוקה, ישבתי אתו היום והוא אומר לי: סימון, אני לא יודע מה בסוף יגיע מבחינת התבחינים למועצה הלאומית.

סימון דוידסון: אז נושא השקיפות, חנן, צריך להיות אחד הדברים הכי חשובים בתפקיד החדש שאתה לוקח על עצמך, שכל אחד ואחת שמנהלים את הספורט הישראלי יידעו מה קורה, למה זה מקבל כך ולמה הוא מקבל כך, כמה אני אקבל בשנה הבאה, כשמורידים לי תקציב למה מורידים לי תקציב, ואם אפשר לדון בהורדה של התקציב ולתקן את זה אז להיות קשובים ולתקן את זה, כי בסוף, כשיתחילו לחתוך תמיכות לאיגודים ולאגודות, כמו שאמר יורם ארנשטיין, הם פשוט לא יתקיימו.

סימון דוידסון: אני חוזר על כך פעם אחר פעם, פעם אחר פעם: הספורט הישראלי בנוי, ותמיד יהיה בנוי, על אגודות הספורט.

סימון דוידסון: יש אגודות שבלי התמיכות האלה של כמה אלפי שקלים הן חדלות, פשוט לא יכולות להתקיים.

סימון דוידסון: אלון, בבקשה.

אלון גרנות: קודם כל, אני חייב להגיד שבעקבות הדיון הקודם בוועדה של שרן, עוד לפני שוועדת המשנה מונתה, אנחנו, כוועד אולימפי, ראינו שינוי בגישה של משרד הספורט, כנראה שהם הבינו, ועל כך, סימון, תודה, תודה לך, תודה לשרן, שלא יושבת פה, כי המעורבות של הכנסת חשובה מאוד.

אלון גרנות: זה מיקם את המשרד טיפה אחרת.

אלון גרנות: הוועד האולימפי הוזמן לפגישה במשרד הספורט, חנן ישב בפגישה הזאת יחד עם דודו מלכא, יחד עם אריק פינטו, גילי לוסטיג, מנכ"ל הוועדה, איתי ביחד, ואני יכול להגיד שלפחות לגבי הערות הציבור של הוועד האולימפי עברו אתנו הערה-הערה.

אלון גרנות: ההערה שיורם דיבר עליה למשל, סעיף 5.3 המפורסם, במבחנים, תוקן.

אלון גרנות: אני יכול להגיד שבערך 80%-90% מההערות שהוועד האולימפי הגיש כהערות ציבור למבחני התמיכה הוטמעו במסמך.

אלון גרנות: עוד לא ראיתי את המסמך הסופי כמובן אבל הוטמעו שם כהערות.

אלון גרנות: אני לא רוצה לחשוב על מצב שהראו לנו מצג שווא אז אני מניח שהערות האלה אכן הוטמעו.

קריאה: לכן יש משמעות לסימולציה וחשוב שתראו אותה לפני כן.

אלון גרנות: אמרתי את זה קודם.

אלון גרנות: החשיבות של הסימולציה היא לא מה יקרה ב-2021 ולא מה יקרה ב-2022.

אלון גרנות: זה שנים עם הגנה, השינויים יהיו מינוריים ואף אחד לא ירגיש את הספינה מטלטלת.

אלון גרנות: אבל החל מ-2024 סביר מאוד להניח, כי זה המהות כשמייצרים שינוי כל כך משמעותי, ובזה יורם צודק במאה אחוז – אני לא יודע להגיד לכם כי אין לי סימולציה, אבל גם אם יראו למועצה סימולציה על 2021-2022, זה חסר ערך.

אלון גרנות: את הסימולציה צריך לראות בלי הגנות כי זו המשמעות המלאה של המבחנים האלה.

אלון גרנות: המשמעות המלאה של המבחנים היא כשאין הגנות, מ-2024-2025.

אלון גרנות: שם, אם פתאום ענף מסוים עולה ב-50%, אז גם מישהו אחר נופל ב-50%.

אלון גרנות: זה משחק סכום אפס.

אלון גרנות: חברים, כל עוד התקציב לא הוכפל, אם 260 המיליונים מחולקים בצורה אחת או אחרת, מישהו מרוויח, מישהו מפסיד.

אלון גרנות: זה תמיד כך.

אלון גרנות: זה כלים שלובים.

נאור גלילי: סליחה שאני עכשיו עונה מטעם המשרד.

נאור גלילי: בסופו של דבר הם מתווים איזשהו תהליך שהם רוצים לשנות.

נאור גלילי: אז אם אנחנו נסתכל מה יהיה בעוד 4 שנים, יש כאלה שייפגעו, אבל אם הם רוצים ללכת לשינוי הזה אז הם צריכים לתת את פרק הזמן, ומצד שני, אם הם קובעים לעצמם שב-2024 כולם צריכים להתיישר אז אנחנו צריכים להתיישר.

אלון גרנות: אבל, נאור, אם לדוגמה – תבין את הטכניקה – לקחת את רצועת הישגיות ולא שמת עליה מספיק כסף כי אתה אומר שאתה רוצה לבחון ענפים הישגיים, ואתה תגלה ענף שיש לו הישגים, שיש לו אליפויות עולם לא עולה מספיק - - -

נאור גלילי: אז יש לך את הסימולציה עכשיו.

אלון גרנות: אתה לא תראה את זה בסימולציה מהגנות, תוכל לראות את זה רק בסימולציה בלי הגנות.

אלון גרנות: ההגנות מסרסות.

נאור גלילי: אין בעיה, אבל צריך קודם כל את הסימולציה.

נאור גלילי: פה אנחנו מסכימים על זה.

נאור גלילי: קודם כל לראות את הסימולציה.

אלון גרנות: כן, אנחנו חייבים לראות סימולציה.

יואל רזבוזוב: אני שומע כאן דיון עומק עם מיליונים, מפחיד אותי קצת המספרים האלה, אבל יש כאן שיח, מקשיבים אחד לשני ובאמת מחפשים את הפתרונות.

יואל רזבוזוב: אני חושב שזה מה שישפר את הספורט הישראלי, שיהיה שיח, יקשיבו ובסוף יהיו גם תוצאות.

יואל רזבוזוב: שוב תודה לכם, בהצלחה.

סימון דוידסון: תודה רבה.

סימון דוידסון: כן, בבקשה.

יניב נוימן: אני רוצה ברשותכם להאיר זרקור קצר על ענף הכדורעף.

יניב נוימן: אני אלאה אתכם 5 דקות אבל חשוב לי שתשמעו כי זה די מחבר את כל מה שנאמר פה.

יניב נוימן: אני רוצה להודות לך על קיום הוועדה ולברך את חנן על כניסתו לתפקיד.

יניב נוימן: אני יושב פה כמנכ"ל איגוד הכדורעף.

יניב נוימן: בעשור האחרון הייתי שחקן, מאמן, מנהל, עסקן, עשיתי את הכול.

יניב נוימן: ענף הכדורעף פעיל בישראל כ-90 שנה.

יניב נוימן: חוגג בשנה הבאה 90.

יניב נוימן: אמנם בשנים האחרונות קצת קשה לנו בנושא של ההישגים הבינלאומיים כמו שכרגע אמות המידה מכוונות.

יניב נוימן: אנחנו מתחרים באירופה, יבשת מאוד מאוד קשה.

יניב נוימן: בנוסף, גם ברמת הפופולריות אנחנו נאבקים וקשה לנו להתחרות עדיין מול הכדורגל והכדורסל.

יניב נוימן: אבל, ענף הכדורעף הוא ענף השלישי בגודלו.

יניב נוימן: יש לו 6,000 ספורטאים וספורטאיות בכל הארץ, מהצפון ועד הדרום, בערים הגדולות, בהתיישבות ועד המגזר הערבי.

יניב נוימן: יש היום מעל 80 אגודות ספורט שעושות כדורעף, מעל 500 קבוצות בכל הארץ שמשחקים בהן כדורעף.

יניב נוימן: 47% הן ספורטאיות.

יניב נוימן: 20% מסך הספורטאים הם מהמגזר הערבי, שמדברים כל כך היום על הפרויקטים.

יניב נוימן: שתי קבוצות נשים בליגת העל הן מהמגזר הערבי, נצרת ועילבון.

יניב נוימן: לצד כל זה אנחנו מפעילים 10 נבחרות, גברים, נשים, נוער.

יניב נוימן: יש לנו קבוצות שמשחקות בדרך קבע בגביע אירופה והשבוע הפועל כפר סבא ומכבי חדרה יארחו בישראל.

יניב נוימן: למה אני פה ואני נרגש וגם לא ישן טוב בלילה בימים האחרונים?

יניב נוימן: בשנת 2014 יישם משרד הספורט את מסקנות ועדת לובצקי.

יניב נוימן: ועדת לובצקי בשורה אחת אמרה: בואו נגדיל את מספר הספורטאים והספורטאיות בישראל.

יניב נוימן: בא איגוד הכדורעף, השקיע זמן, משאבים, אנרגיה, הכפיל את מספר הספורטאים והספורטאיות שלו.

יניב נוימן: ככל שגדלנו מבחינת היקפים ספורטאים ומקומות כך התקציב קטן, גם ברמת האיגוד וגם ברמת האגודות.

יניב נוימן: רק לסבר את האוזן, אם אמות המידה ייכנסו, תקציב התמיכות של ענף הכדורעף ייחתך ב-50%.

יניב נוימן: היו 10 מיליון ב-2019, זה ירד ב-2022 ל-5 מיליון.

יניב נוימן: כנ"ל קיצוץ דרמטי בתקציב האגודות שגדלות ופעילות.

יניב נוימן: אחרי זה אני ארים לגרי והוא גם ינחית.

יניב נוימן: אמות המידה החדשות יביאו לפגיעה אנושה בענף הכדורעף.

יניב נוימן: סגירת אגודות, פיטור מאמנים ועל לא עוול בכפינו.

יניב נוימן: המדינה אמרה לנו: בואו תגדילו, עשינו, נלחמנו, גדלנו, והיום, ביום אחד הופכים את הקערה.

יניב נוימן: זכותה של המדינה, זכותו של משרד הספורט והוא סוברני, לשנות, וגם צריך לשנות, אבל צריך לעשות את זה בתבונה ולא לפגוע ולשפוך את התינוק עם המים.

יניב נוימן: יש לי כמה שאלות ברשות

יניב נוימן: כם ואני מסיים.

יניב נוימן: האם ההעפלה של הנבחרות הייצוגיות לטורניר אליפות אירופה הינה חזות הכול?

יניב נוימן: אם עכשיו ניקח את מלוא המשאבים שלנו ונעפיל לאליפות אירופה, כמו שעשינו בזמנו עם פרויקט זלינגר, זה חזות הכול של הספורט?

יניב נוימן: האם לא נכון להמשיך ולהגדיל את הספורטאים, הנשים, הגברים, בפריפריה, במגזר, להמשיך ולהתפתח?

יניב נוימן: הספורט בסוף הוא גם תרבות.

יניב נוימן: אני מכבד את ההישגים ואת תפיסת העולם אבל זו לא חזות הכול.

יניב נוימן: מדוע ענף הכדורעף הנשי, שהוא הספורט המגדרי המוביל בישראל לצד הכדורסל כאשר מונים את הנשים ואת הגברים, אינו הופך להיות ענף-על?

יניב נוימן: ענף-על הוא על פי מספר הגברים, אנחנו מבקשים שענף-על יספר גם לפי מספר הנשים.

סימון דוידסון: בשנתיים האחרונות שעובדים על תבחינים, לא היית בדיונים?

סימון דוידסון: לא השמעת את הדברים שלך?

יניב נוימן: השמעתי את קולי, אני יכול גם להביא לכם מכתבים שנשלחו עוד בזמנו לשרה מירי רגב ולכל ראשי המשרד.

יניב נוימן: אני כבר צועק מעל שנה, יכול להיות שעכשיו ישמעו יותר את הצעקה שלי.

יניב נוימן: אני יכול להעביר את כל התכתובות, את כל האמירות, גם לחברי הוועד האולימפי, שהם ידידנו ומסייעים לנו, וגם לראשי הספורט.

יניב נוימן: הכול ממוסמך וכתוב.

יניב נוימן: הייתי גם בצוות של הוועדה בהתחלה והדברים היום נראים אחרת.

יניב נוימן: למרות זאת אני מבקש לתת תשומת לב לאמות המידה העתידיות ולראות איך אנחנו לא שופכים את התינוק עם המים ומאפשרים לאיגוד הכדורעף, לאגודותיו, לשחקניו, למאמניו, להמשיך לפעול ולגדול, כי אנחנו רוצים להיות בכל המקומות מעבר ל-80 האגודות.

יניב נוימן: אני יודע שיש אוזן קשבת גם של השר חילי טרופר, גם של מנכ"לו, גם של אריק פינטו מהמועצה וגם של ידידיי מהוועד האולימפי, גילי ואלון, ואני מבקש שתיקחו את זה לתשומת לבכם כדי שלא נפגע באיגוד הכדורעף.

חנן דנציגר: איגוד הכדורעף עולה מחר על שולחן הדיונים שלנו, לא כי הוא ניזוק בצורה כזו משמעותית בשנה הבאה אלא כי שמענו את הזעקה - - -

סימון דוידסון: אבל הוא לא מדבר רק על שנה הבאה, הוא מדבר על 2024.

חנן דנציגר: בשנה הבאה הוא לא ניזוק.

חנן דנציגר: הסתכלנו קדימה בעקבות ההיכרות רבת-השנים שלנו והעבודה המדהימה שהם עושים ומה שהוא הציג פה, גם ערבים, גם נשים, שזה אחד מהדברים הכי משמעותיים שבכלל הממשלה מובילה וכמובן גם משרד הספורט.

חנן דנציגר: מחר, אם אני לא טועה, זה עולה על שולחן הניתוחים אצלנו כדי לראות איך לא פוגעים בהם.

חנן דנציגר: ענף הכדורעף הוא חשוב לנו.

חנן דנציגר: יניב הציג את כל הנתונים פה.

חנן דנציגר: מבחינתנו זה ראה וקדש.

חנן דנציגר: אנחנו הולכים לשמור עליו.

סימון דוידסון: אז אני הייתי מבקש ממך אחרי הדיון שיש לכם לעדכן אותי ולעדכן את איגוד הכדורעף.

חנן דנציגר: ברור.

נאור גלילי: מה שחשוב, סימון, הוא שתחולת התבחינים, אם מתחילים את זה עכשיו ולא בשנה הבאה, מקצרת להם את זמן ההתאקלמות בשנה.

נאור גלילי: היא מורידה להם כבר שנה בכל מה שקשור.

נאור גלילי: לכן חשוב מאוד שלא יחילו את זה על השנה הזו, כמו שביקשנו, אלא משנה הבאה, ואז יהיה להם יותר קל גם להתארגן ככל שיהיו להם שינויים.

אלון גרנות: הסיבה שנתנו 3 שנים הגנה היא בגלל שהמשרד התעקש לקיים את זה.

אלון גרנות: בגרסה המקורית היו רק שנתיים הגנה – יורם, תיזכר במועצה – השנה השלישית של ההגנה הוספה בגלל היישום הרטרואקטיבי.

נאור גלילי: אז אני מדייק יותר את מה שאנחנו מבקשים – שיתחילו את מה שרוצים לשלוש שנים משנה הבאה, לא מהשנה הזו.

נאור גלילי: זה הדיוק שאמרתי.

קריאה: אבל אז מה שיקרה לך זה שאין לך הגנה כבר עכשיו לענפים שקיבלו הגנה ב-4 השנים האחרונות.

קריאה: מבחני לובצקי קובעים הגנה אחת פעם ב-4 שנים.

קריאה: אם מישהו ב-4 השנים האחרונות קיבל הגנה – אני לא יודע מה קרה בכדורעף – הוא לא יקבל השנה.

נאור גלילי: אני למדתי פה הוראת מעבר.

נאור גלילי: אתה מכיר את זה?

קריאה: אין בעיה, בבקשה, אבל צריך להבהיר את זה כי זו נקודה חשובה.

אלון גרנות: המועצה העליונה לספורט בהחלטתה קבעה כבר שהתבחינים יוחלו ב-2021.

אלון גרנות: אני בעוונותיי לא רואה סרט שהמבחנים החדשים לא ייושמו ב-2021 כי אם המועצה אישרה את זה - - -

נאור גלילי: אז אתה אומר שאנחנו סתם יושבים פה.

אלון גרנות: לא, אני אומר שלמשל הנושא של הסימולציה הוא מאוד קריטי כדי שייושמו מבחנים נכונים, אבל אני חושב שעל מועד היישום הרכבת הזאת יצאה מהתחנה, חבל לבזבז את הזמן של הוועדה.

סימון דוידסון: הילה בר דוד, יו"ר מינהלת ליגת העל לנשים בכדורסל, בבקשה.

בר דוד: צהריים טובים לכולם.

בר דוד: אני דווקא מברכת אותך על הישיבה השנייה והחשובה הזאת, חברי סימון.

בר דוד: אני חושבת שאתה שם על סדר-היום ולא מוותר על נושא שבעצם כואב לכל היושבים בחדר, לגברים ולנשים, ואני אשמיע את קול הנשים.

בר דוד: נגעו בזה חבריי מקצת לפניי ואני אדגיש ואומר.

בר דוד: קודם כל, אני מאחלת בהצלחה לחנן שהצטרף למשרד התרבות והספורט רק לאחרונה.

בר דוד: נפגשנו במסגרת הכובע שלי כיושבת-ראש מינהלת ליגת-העל לנשים בכדורסל, נפגשנו בפגישות בפתח תקווה.

בר דוד: אני יודעת שהיה חשוב לו מאוד לדאוג למעמדן של נשים בספורט גם שם ואני בטוחה שהרוח שלך באה אתך גם למשרד.

בר דוד: למען ההגינות, גם ישבנו עם משרד הספורט ממש בשבוע שעבר על מנת להיערך לתקצוב שלנו, ואני יודעת שכולכם ישבתם כבר עם משרד הספורט, אבל לא באמת ירדנו לרזולוציות של מבחני התמיכה.

בר דוד: אין ספק שאנחנו הנפגעות המשמעותיות במבחני התמיכה.

בר דוד: אני חושבת שאם בעבר זו הייתה זרוע שמקדמת את תחום הנשים בספורט בכלל, בכל ענף, זה לא משנה היכן, אז פה זה בדיוק פוסל ומוחק את הנשים.

בר דוד: אני שואלת את עצמי בקול רם וגם אתכם, הרי חלקכם גם חברים במועצה הלאומית לספורט, איפה קולכם?

בר דוד: איך אתם מאשרים בכלל תבחינים כאלה?

בר דוד: או איך התוכנית אושרה אם יש כל כך הרבה סימני שאלה וכל כך הרבה דברים שעוד נשארו פתוחים?

בר דוד: אפשר תמיד לעצור את הכול, להרים ידיים ולהגיד: אנחנו עוצרים את החלוקה הלא הגיונית, הלא שוויונית, הלא צודקת הזאת, כי הרעיון הוא לקדם את מעמד השחקן והשחקנית הישראליים.

בר דוד: לפי מה שאני קוראת בתבחינים, אנחנו מחזקים את נושא הזרים והזרות.

בר דוד: אז אני לא יודעת על איזה שחקנים ישראליים אנחנו מדברים.

בר דוד: אני רואה פגיעה אנושה, אנושה, בספורט הישראלי.

בר דוד: אני לא רואה כחול-לבן בכלל וזה קצת לא תואם את האג'נדה של השר ושל רוח המשרד.

בר דוד: אז אני שואלת שאלה כואבת: איך זה מקדם ומשרת את הספורט הישראלי?

בר דוד: זה פעם אחת.

בר דוד: הדבר השני, אנחנו רוצות לדעת שאנחנו לא נפגעות ולו בפסיק אחד מהתקציב שניתן לנו אשתקד.

בר דוד: נהפוך הוא.

בר דוד: הייתי רוצה שמשרד התרבות והספורט יציג לנו תוכנית ל-5 שנים קדימה עם קידום השחקנית הישראלית, עם קידום הנשים בספורט.

בר דוד: ותסלחו לי, אני לא מזלזלת בזה, זה לא מספיק רק שיהיה קהל, איפה התוכנית האסטרטגית לקידום השחקנית הישראלית ולא להגדלת הזרות?

סימון דוידסון: יהיו פה הרבה דיונים.

סימון דוידסון: אחד מהדיונים בשבועות הקרובים יהיה בנושא ספורט הנשים ותקציבי ספורט הנשים, לאו דווקא לגבי התבחינים האלה, גם לגבי העתיד.

סימון דוידסון: אני רואה את הוועדה הזאת ואת תפקידי בכנסת לא כסוגר סתימות שנמצאות עכשיו אלא לגבי העתיד, לעזור דרך משרד הספורט, בכנסת ישראל, דרך שר האוצר וחברים נוספים, לפחות להכפיל את התמיכות בספורט הישראלי, כמובן גם לספורט הנשים.

סימון דוידסון: אז זה לא יהיה זבנג וגמרנו, יהיה פה תהליך וספורט הנשים יזכה לתפקיד מאוד-מאוד חשוב בוועדה.

חנן דנציגר: הילה, אני אחסוך לך.

חנן דנציגר: אני חושב ששמעתי יותר מפעם אחת את השר ואת המנכ"ל, הנשים מקבלות תקציבים גדולים בשנה הבאה.

חנן דנציגר: הוא אמר ששקל אחד לא יהיה פחות ממה שקיבלו בשנה קודמת.

חנן דנציגר: אני אומר פה, אני מכיר את המספרים, המספרים עלו בצורה משמעותית, אנחנו שמחים על זה.

חנן דנציגר: זו המדיניות של השר.

סימון דוידסון: נפלא.

סימון דוידסון: תודה רבה.

סימון דוידסון: יאיר רוזי, בבקשה.

יאיר רוזי: תודה.

יאיר רוזי: יושב-ראש הוועדה ואורחים נכבדים, שמי יאיר רוזי ואני מנכ"ל קלוב תעופה לישראל, עוסק בתחום ניהול ספורט בשנתיים האחרונות, לאחר קריירה של 27 שנה בתחום מערכת הביטחון.

יאיר רוזי: באתי להשמיע פה את הקול של האיגודים הקטנים והאגודות הקטנות הייחודיות של ספורט התעופה ואחרים.

יאיר רוזי: אנחנו רואים צורך להשמיע את קולנו כי לעתים האתגרים שלנו גדולים.

יאיר רוזי: אם ניקח את תחום הספורט התעופה, לארגן צינורות הצנחה, לארגן מנחתים, מטוסים, דאייה, גלישה אווירית, מקומות לקפיצה, זה לעבוד מול הרבה רשויות, לעבוד על פרויקטים גדולים, ולעתים לאיגוד קטן קשה מאוד לעשות את זה.

יאיר רוזי: הוא נדרש גם לסיוע מיוחד ולהסביר לעתים את הבעיה והמורכבות של הדברים שלו.

יאיר רוזי: זה מביא אותי להערה הראשונה והיא שאני הייתי שמח לראות במבחני התמיכה מנגנון ערעור מובנה שנותן איזושהי סמכות למינהל הספורט או לגורם בעל סמכות אחר שיכול לשמוע אותנו, יכול לשמוע בעיה פרטנית של איגוד של האגודה ויכול לקבל החלטה בגדר הסמכות שתינתן לו כן לעשות דברים מעבר למבחני התמיכה הרגילים.

יאיר רוזי: מנגנון ערעור כזה כרגע לא קיים להבנתי.

יאיר רוזי: אנחנו חושבים שלתת את מרחב ההחלטה הזה לגורם בעל סמכות זה דבר חשוב.

יאיר רוזי: הדבר השני מתקשר למה שדיברו פה על סימולציות.

יאיר רוזי: אנחנו רואים חשיבות לרדת ברמת הסימולציות עד לאגודה הבודדת, עד לאיגוד הבודד, וזה במטרה לאפשר לנו זמן היערכות גם מבחינת הכללים, כללי הספורט שלנו, כללי הליגות שלנו, לאיזה יעדים וקהלים אנחנו מפנים את המאמצים שלנו, לשנות את תוכניות העבודה שלנו.

יאיר רוזי: זה הרי גם לא ייקח יום אחד ואולי גם לא שנה אחת, אבל צריך לשנות פה ולהתאים את זה לשיטה החדשה.

יאיר רוזי: כמו שהזכיר פה ידידי, לובצקי היה ב-2014 ואז היו התאמות לכל האיגודים והאגודות, כרגע נכנסים בשיטה חדשה שעדיין לא ברורה לנו ואנחנו לא מחודדים על המבחנים עד הסוף, אבל אין ספק שנצטרך לבצע התאמות בתהליכים שלנו שיחייבו גם מול הפדרציה הבינלאומית וגם מול הכללים והשיטות והליגות.

יאיר רוזי: לצורך זה אנחנו מבקשים שהסימולציה תהיה פרטנית.

יאיר רוזי: הדבר השלישי הוא שיהיה תקציב בסיסי מעבר להישגיות, תקציב בסיסי למנגנונים.

יאיר רוזי: חייבים לאפשר איזשהו תקציב מינימלי לקיום - - -

קריאות: יש.

קריאות: זה קיים.

קריאות: הוא הוגדל, הוא הוגדל מ-150,000 ל-200,000 שקלים.

יאיר רוזי: תקציב שלא מותנה בהישגים.

קריאות: יש.

קריאות: אתה פשוט לא מכיר את המבחנים אם אתה אומר את זה.

קריאות: יש היום והוא הוגדל.

קריאות: יש – 200,000.

יאיר רוזי: אם יש – מצוין.

יאיר רוזי: ההערה האחרונה מתקשרת למה שהשר אמר בקשר לאירועים בינלאומיים.

יאיר רוזי: אנחנו רואים גם חשיבות בהבאה של אירועים בינלאומיים לישראל מבחינת התיירות, פיתוח קשרים וכדו'.

יאיר רוזי: אנחנו, עם איגוד הצניחה הישראלי, נמצאים כרגע במסע להביא את אליפות העולם בצניחה חופשית לאוקטובר 2024.

יאיר רוזי: הגשנו עכשיו bid שידון בינואר בפדרציה הבינלאומית.

יאיר רוזי: ההשקעה בדברים האלה היא משמעותית, היא קשה, היא בטח קשה לאיגוד קטן, ואנחנו חושבים שיש מקום לסייע גם לאיגודים קטנים להביא אירועים גדולים.

סימון דוידסון: תודה רבה, אבל זה לא הנושא שאנחנו נדון בו עכשיו.

סימון דוידסון: אנחנו נקיים דיון שלם על הנושא של אירועי ספורט בינלאומיים.

סימון דוידסון: אני חושב שזה משהו שהוא חשוב מאוד גם למדינת ישראל ואנחנו נבקש גם משר התיירות להגיע לפה כי צריך לאחד כוחות בין משרד התיירות למשרד הספורט ולהצליח בנושא הזה.

סימון דוידסון: עמירם הלו, בבקשה.

עמירם הלוי: שלום לכולם, עמירם הלוי, יו"ר איגוד הכדורסל.

סימון דוידסון: כבוד לנו.

עמירם הלוי: הכבוד כולו שלי.

עמירם הלוי: אני מבקש להצטרף לדברי מנכ"ל הכדורעף.

עמירם הלוי: יש לנו בעיה בהגדרות.

עמירם הלוי: המדינה, הממלכה, צריכה להחליט: אנחנו רוצים לגדול או רוצים להיות טובים, כי לא יכול להיות שבעקבות גידול במספר המשתתפים אין שינוי בתקציב.

עמירם הלוי: העוגה נשארת אותה עוגה.

עמירם הלוי: פה, לצערי, אני לא רואה מדיניות שנקבעה ובאמת נותנת מענה לשני הדברים.

עמירם הלוי: לטעמי, זה אבסורד אחד גדול.

עמירם הלוי: דבר שני, אני מבקש להצטרף לאמירה של יושבת-ראש מינהלת הנשים, להילה.

עמירם הלוי: קבעו מבחן תמיכה לשחקן הישראלי, אני לא רוצה להשתמש במילים בוטות אבל אני חושב שזה שווה בדיקה, אמות המידה, המינונים, בלתי הגיוניים בעליל.

חנן דנציגר: נושא השחקן הישראלי לא לגמרי תפור.

חנן דנציגר: ביום-יומיים הקרובים אנחנו יושבים על מסמך אחרון.

חנן דנציגר: יש ממש השבוע פגישה בנושא הזה.

חנן דנציגר: רק אתמול בערב קיבלנו איזשהו מידע, כולל כל מיני דוגמאות, סימולציות.

חנן דנציגר: אין לי מה לפרט כי אני לא בקיא עוד לגמרי בכל הפרטים, אבל מבחינת הנשים, אני חוזר פה, עמירם, ומצטט את מילותיו של השר: שקל אחד לא פחות לנשים.

סימון דוידסון: גרי, בבקשה.

גרי אברמוביץ: גרי אברמוביץ', יו"ר מועדון הכדורעף של הפועל כפר סבא.

גרי אברמוביץ: קודם כל, ברכות לחנן ולכל מי שהצטרף, ברכות לוועדה, חשיבותה היא אין-סופית.

גרי אברמוביץ: סימון, כולנו נתמוך בך.

גרי אברמוביץ: אני לא חושב שמעולם עשו דיונים באסטרטגיה של הספורט הישראלי, מה רוצים, איפה העיריות בכל המשקולת הזאת, איפה דמי השימוש, איך פועלים בספורט.

גרי אברמוביץ: אין ספורט בלי אגודות.

גרי אברמוביץ: אגודות לא יכולות לחיות מסללומים שוועדה אחת מחליטה כך, השנייה מורידה 20%, מעלה 20%, עם הגנה, בלי הגנה.

גרי אברמוביץ: אחד, עוגת אגף הספורט היא קטנה ומצחיקה.

גרי אברמוביץ: 260 מילון שקל מדינה שתקציבה מאות רבות של מיליארדים – מגוחך.

גרי אברמוביץ: אם אתם יכולים להתכנס, אותם שרים ביחד, ולעזור לשר הספורט להגדיל את העוגה, חלק גדול מהבעיות ייפתרו, כי בסוף אנחנו רבים על אותה פרוסה ומחלקים אותה מימין ומשמאל, כי אם מעלים לזה אז ירד לאחר.

סימון דוידסון: יורם, כמה שנים החלוקה של התמיכות היא 260 מיליון שקל פלוס-מינוס?

יורם ארנשטיין: בסביבות 3-4 שנים, לא יותר.

יורם ארנשטיין: זה גדל.

נאור גלילי: מצד שני, יש יותר אגודות אז הכסף שהאגודות מקבלות פוחת.

סימון דוידסון: ברור, אני מבין את זה, בגלל זה אני שואל את השאלה.

נאור גלילי: לפני 10 שנים, בערך נומינלי, אותם כספים מקבלות האגודות, כי לא מגדילים את השמיכה.

נאור גלילי: אם היו מגדילים את השמיכה, כמו שגרי אומר, היו מוסיפים תקציב אז היה על מה לדבר, היו יכולים לקבל.

אלון גרנות: סימון, כל עוד משרד הספורט לא יבסס בשפה המקצועית טייס אוטומטי – הרי הגידול באוכלוסייה מייצר גידול בעוסקים בספורט, באופן טבעי הכול כל הזמן גדל – טייס אוטומטי שמעדכן את גודל העוגה אחת לשנה, אחת ל-4 שנים, אחת למחזור אולימפי, לא משנה, הבעיה הזו לעולם תישאר.

אלון גרנות: כשהיית עוד יושב-ראש איגוד השחייה ישבתי אצלך באיגוד ואמרתי שאנחנו כצוות שדן במבחנים דן באיך לחלק את הכסף, לא בגודל העוגה, כי זו לא הייתה הסמכות שלנו.

אלון גרנות: בסוף זו סמכות של משרד הספורט, זה התפקיד המרכזי שלו.

אלון גרנות: אם הוועדה הזו תגרום לכך שיהיה טייס אוטומטי במשרד הספורט, עשית את שלך ל-4 שנים הקרובות, לכל הקדנציה, כי זו ה-בעיה, שאין בעצם טייס אוטומטי שאומר: אני בשנה מסוימת על 250 מיליון, תוך 4 שנים אני גדל ל-275 מיליון, כי האוכלוסייה גדלה, כי מספר העוסקים בספורט גדל, ואז מה שקורה שהתמיכה פר-קפיטה בישראל היא התמיכה הכי נמוכה בספורטאים הישגיים ב-OECD.

סימון דוידסון: אני רוצה להגיד לך – ואני אמרתי את זה פעם, פעמיים ואני אגיד את זה פעם שלישית – בכנסת חייבים להבין לתקציב הבא, ופה אתם צריכים להשתמש בי בצורה הכי מרכזית, שתקציב הספורט חייב לפחות להיות כפול אם לא יותר.

סימון דוידסון: את זה עושים ע"י מודעות, מודעות, מודעות בכנסת.

סימון דוידסון: אני עושה את זה יום-יום ואנחנו נעשה דברים אדירים פה לספורט הישראלי בכנסת, גם בנושא של אירועים וגם בנושא של שדולה.

סימון דוידסון: בסוף, כשהמודעות הזו עולה כל הזמן ומגיעה גם לשר ולשרים – זה לא רק שר אחד – אנחנו נצליח בזה, ונצליח בזה כולנו.

סימון דוידסון: אם אנחנו בוועדה הזו נדע להעלות דברים, להיות רציניים, אנשים יגיעו לדיונים, נדבר על זה, הדברים האלה יעלו – ואני כבר מרגיש, אני אומר לכם את האמת, במשרד, שע"י הוועדה הזאת ושיתוף פעולה אנחנו נגיע להישגים, לא בגלל שאנחנו כאלו מוצלחים ואני כזה גאון, בגלל שבאמת הם קשובים ורוצים לעבוד למען הספורט הישראלי.

סימון דוידסון: חד-משמעית אני אומר את זה.

גרי אברמוביץ: אני מציע שאתה בתור הדמות שמובילה תנסה לעגן בכנסת שאחוז מסוים מהתל"ג של ישראל יוקצה תמיד לספורט, אחוז מסוים, לא יודע מהו – 1.5%, 0.75% - ואז עולם הספורט הישראלי ישתנה, כשבתוכו יהיו כל המורכבויות האחרות שדיברנו, שזה אין-סוף דיונים.

גרי אברמוביץ: זה חלק אחד.

גרי אברמוביץ: חלק שני, לגבי הכדורעף.

גרי אברמוביץ: הכדורעף כבר מקוצץ שנתיים וחצי בפועל.

גרי אברמוביץ: הוא לא חיכה לקיצוצים שיהיו בתבחינים החדשים.

גרי אברמוביץ: אני, הפועל כפר סבא, המועדון הכי גדול בכדורעף הישראלי, עם 34 קבוצות איכותיות, קיבלתי ב-2018 1.206 מיליון.

גרי אברמוביץ: בשנת 2020 קיבלתי 622,000.

גרי אברמוביץ: מספרים בדוקים.

גרי אברמוביץ: זאת אומרת, אני כבר ב-50%.

גרי אברמוביץ: שלחתי מכתב לשר לפני שנה, מהלשכה ענו לי אחרי 3 שבועות: ירדתם רק ב-10%.

גרי אברמוביץ: אני אומר לו: מאיפה 10%?

גרי אברמוביץ: – זה לא נכון, הנה המספרים.

גרי אברמוביץ: שלחתי מכתב שני, אחרי 3 שבועות: ירדתם רק ב-10%.

גרי אברמוביץ: אמרתי: בוא לא נתווכח על מספרים אבל העובדות הן עובדות וענף הכדורעף כבר קוצץ מראש.

גרי אברמוביץ: אז אני מבקש, כשבאים לדיונים האלה מחר, חנן, קחו בחשבון שהאגודות ירדו קודם, האיגודים עכשיו התחילו.

גרי אברמוביץ: יניב התחיל עכשיו להרגיש את האיגודים כי לקחו לו תוכניות.

גרי אברמוביץ: האגודות ירדו קודם בכדורעף.

גרי אברמוביץ: עוד שתי נקודות קצרות: אחת, כחול-לבן, השחקנית הישראלית, לא לפגוע בזה, אבל לשנות קריטריונים כי נוצרו שם מצבים אבסורדיים, עשו בלי שיקול דעת את השנה הראשונה, חייבים להמשיך.

גרי אברמוביץ: ודבר אחרון, ענף הכדורעף בהגדרת ענף מועדף, לשמור את הענף מועדף.

קריאה: הוא לא יהיה.

קריאה: יש קריטריונים ואתם לא עומדים בהם, גרי.

גרי אברמוביץ: אתה מוריד תקציב מצד אחד בכדורעף, מצד שני אתה רוצה שייקחו את אליפות העולם.

סימון דוידסון: לגבי הכדורעף חנן אמר שמחר יש דיון, הוא יטפל בנושא הזה.

סימון דוידסון: אני רוצה לעבור לנושא שהוא מאוד-מאוד חשוב לדעתי ולדעת כולם.

סימון דוידסון: אנחנו כל הזמן חוזרים ואומרים שהאגודות הן הדבר הכי חשוב.

סימון דוידסון: כולם מסכימים ואני בטוח שגם חנן מסכים.

סימון דוידסון: הוא מגיע משם, הוא מבין את זה.

סימון דוידסון: אבל כשאנחנו מדברים על נוהל משרד האוצר ומדברים על איך אגודות מקבלות או יקבלו כסף בעתיד, אנחנו צריכים להבין דבר אחד: כ-30% מהאגודות לא יקבלו כסף, לא יקבלו תמיכות.

סימון דוידסון: אני רוצה עכשיו לעלות את זה ועל זה נקיים את הדיון עד סוף הדיון כי זה נושא מאוד-מאוד אקוטי.

סימון דוידסון: ביקשתי גם מנציג של אגודה גדולה, אמנם מענף השחייה, שיגיע לפה לדבר על איך אגודה חיה מול קבלת תמיכות ממשרד הספורט.

סימון דוידסון: נכון לעכשיו אגודה מקבלת כסף מה"טוטו" וצריכה להגיש: תעודת עמותה, תקנון עמותה, מורשי חתימה, פרטי חשבון, טופס הרשאה לבנק, ניהול תקין, דוחות כספים, ניכוי מס, ניהול ספרים, דוח ביצוע וכתב התחייבות והתחייבות להחזר מקדמה, ועומדים בזה, עומדים בזה כי זה עם רואה החשבון, זה דברים פשוטים, אפשר לעשותם.

סימון דוידסון: בנוהל משרד האוצר החדש – ותקן אותי, חנן, אם אני טועה – מבקשים מאגודה, ולא משנה איזו אגודה, גם היא צריכה לקבל 10,000 שקל בצפון המדינה, שבקושי שולחן יש להם, אני לא מדבר על משרד, ויש גם מקומות שלאנשים אין מחשב, אין מחשב, אין להם את הדברים הבסיסים והם מקיימים איזו אגודה קטנה, מבקשים חוץ מכל הדברים שאמרתי גם להגיש דרך המרכב"ה.

סימון דוידסון: וכשאתה מתחיל להיכנס למרכב"ה, עוד סעיפים ועוד טפסים – אגודות פשוט לא יעמדו בזה.

סימון דוידסון: חנן, וגלעד, יועץ השר שנמצא אתנו, צריך להבין, אגודות לא עומדות ולא יעמדו בנוהל משרד האוצר.

סימון דוידסון: אנחנו נגיע למצב שהאגודות הקטנות, שאנחנו רוצים שהן יגדלו, אנחנו פשוט קוטעים אותן, אנחנו גומרים להן את הפעילות, והכסף הזה הוא חשוב להן.

סימון דוידסון: הן לא מסוגלות לעמוד בכל הנהלים האלה.

סימון דוידסון: אני מבקש מיורם או נאור להסביר לאנשים שנמצאים פה מהו נושא המרכב"ה, מה קורה לאגודה בשלומי כשהיא צריכה להיכנס ולהגיש טפסים במרכב"ה.

סימון דוידסון: יורם, בבקשה.

יורם ארנשטיין: העניין הוא באמת די מורכב כי אם לאנשים אין מחשב או אינם מיומנים באיך לתקשר דרך מרכב"ה – אגב, במרכב"ה מתקשרים דרך כרטיס אוטומטי, הולכים ל-Comsigh, צריכים להחתים והדברים הם די ברורים.

יורם ארנשטיין: אני יכול לומר לכם שגם אני במרכז הפועל פעם הכנסתי לתקנה ספרה אחת לא נכונה והזכאות שלי למעל 100,000 שקל לאותו סעיף ספציפי בעצם נגוזה, נעלמה.

יורם ארנשטיין: אי אפשר לתקן.

יורם ארנשטיין: יש הרבה בעיות טכניות שהעמותות לא תוכלנה להתמודד אתן, בייחוד הקטנות.

יורם ארנשטיין: לסבר את אוזניכם, מדברים פה על כמה כסף מקבלים מהמדינה, פשוט להבין, קבוצה בליגה ג' בכדורגל, שזה הענף הגדול ביותר, מקבלת, אם זה באזור המרכז, 13,000 שקל תקציב.

יורם ארנשטיין: חבר'ה, 13,000.

יורם ארנשטיין: לקחת רואה חשבון שיידע איך לעשות את הדברים לוקח 3,000-4,000 שקל במקרה הנמוך ביותר.

יורם ארנשטיין: אני אומר לכם שוב פעם, יש בעיה טכנית, א', מבחינת לדעת איך עושים את זה; ב', צריך להכשיר את האנשים; וג', עניין של לוח הזמנים.

יורם ארנשטיין: ולוח הזמנים הוא דבר מאוד-מאוד חשוב, למה?

יורם ארנשטיין: אם אתם לא יודעים, יש דוח שנקרא מקו"ש, מקורות ושימושים.

יורם ארנשטיין: מה המשמעות של מקו"ש?

יורם ארנשטיין: אתה בא ואומר מה עשית, איך התנהגת באותה שנת תקציב שנגמרה.

יורם ארנשטיין: היום, דעו לכם, שחלק מהאיגודים וחלק מאגודות – ומדובר פה במספרים מאוד מאוד גדולים – לא יוכלו לקבל כסף בעתיד, ומצד שני גם יידרשו להחזיר כסף חזרה.

יורם ארנשטיין: חלק מתאגידי הספורט כבר קיבלו – כיוון שהדוחות שלהם במקורות ושימושים לא היו מתאימים ב-2019 – הודעה שהם צריכים להחזיר כסף.

יורם ארנשטיין: אחת הבעיות המרכזיות היא שבשנתיים האחרונות קיבלנו כספים שלושה ימים אחרונים לשנת התקציב, ואז אתה אומר: איך אדם יכול להגיד שאת הכסף מהמקורות השתמשתי – הם קוראים לזה שימושים – אם קיבלתי את כסף רק 3 ימים לפני שנת התקציב?

יורם ארנשטיין: זה ברור שאני לא יכול להשתמש רטרואקטיבי.

יורם ארנשטיין: זה נראה לי אבסורדי.

יורם ארנשטיין: לכן העניין הוא לא רק זה שאנחנו לא יודעים להגיש את הבקשות ואת הטפסים המתאימים, אנחנו גם לא יודעים מתי מגיעים הטפסים שצריכים למלא אותם וגם מתי מגיע כסף.

יורם ארנשטיין: כל אחד שמנהל ביזנס קטן כגדול יודע שהדבר החשוב ביותר הוא התזרים ולא התקציב.

יורם ארנשטיין: אין תזרים מזומנים ידוע לאף עמותה במדינת ישראל, לאף איגוד במדינת ישראל.

יורם ארנשטיין: לכן הדברים האלה צריכים להיות מסודרים ואני משוכנע מעל לכל ספק שחנן האיש הנכון במקום הנכון, יודע את כל הבעיות האלה, הוא חי את האגודות, הוא חי את הספורט שנים רבות, ואני מקווה, חנן, שהדברים ישתנו.

יורם ארנשטיין: אנחנו חייבים לתת פתרון מידי לעמותות הקטנות ואני מציע שאת העמותות שמקבלות תמיכה עד 100,000 שקל יפטרו מהצורך להגיש את כל הטופסולוגיה על פי נוהל שר אוצר ויעבירו אותן חזרה ל"טוטו" או חזרה למרכזים.

יורם ארנשטיין: אני מאמין, אדוני היושב-ראש, שאתה תמצא את הווריאציה הטובה ביותר בכדי שהעמותות האלה ימשיכו להתקיים.

יורם ארנשטיין: אפילו המעט הזה שמקבלים, שיקבלו בזמן ויקבלו באמצעות טופסולוגיה נמוכה הרבה יותר.

נאור גלילי: נכון, יש בעיות של מקו"ש, שזה בגלל כל הנושא התקציבי, הכול טוב ויפה, אבל אני מסתכל מה קורה בשנה הבאה.

נאור גלילי: אתם צריכים להבין שעד עכשיו, עד שהיה דרך ה"טוטו", האגודות נדרשו להגיש 3 מסמכים, היום הן נדרשות להגיש 12 מסמכים.

נאור גלילי: ברוב האגודות, 95% מאגודות, זה אנשים מתנדבים, אנשים שמפעילים מאות ילדים ואלפים במקרה הטוב.

נאור גלילי: למתנדבים הללו, שהתקציב השנתי של כל האגודה שלהם מה"טוטו" או מהמדינה הוא 5,000 שקלים, 7,000 שקלים, ויש כאלה גם פחות, אין את הכלים ולא את האמצעים המקצועיים, גם מבחינת ההון האנושי, לטפל בדברים הללו.

נאור גלילי: אנחנו לא רוצים שהספורט בישראל יקרוס ולכן אנחנו צריכים לעבוד בשת"פ מוחלט עם משרד הספורט ועם כל הגופים הנוגעים בדבר כדי לייעל את המערכת.

נאור גלילי: אם הרעיון שאי אפשר כרגע להחזיר את זה ל"טוטו" אז בואו נעשה את זה באמצעות מרכזי הספורט, שנוכל לקחת את כל האגודות הקטנות בתקציב כמו שיורם אמר ולתת להן את העזרה והיכולת להתקיים בדבר הבסיסי ביותר.

סימון דוידסון: חנן, אנחנו נוכל לדון בנושא הזה?

חנן דנציגר: בשני משפטים.

חנן דנציגר: קודם כל, אני מצטער שאני רק 3 שבועות במשרד ורק לפני חודש ישבתי בדיוק איפה שנאור ויורם יושבים.

חנן דנציגר: אני מכיר את התופעה הזאת.

חנן דנציגר: לא מעט שנים הייתי מנכ"ל או יו"ר של אגודה אז אני מכיר את הנושא הזה לפני ולפנים.

חנן דנציגר: אתם צריכים להבין, ההצלחה של הספורט עומדת לנגד המשרד לא פחות מאף אחד אחר שיושב פה בשולחן - - -

סימון דוידסון: אנחנו לא אומרים שלא, חנן, אנחנו מחבקים אתכם.

סימון דוידסון: אנחנו מעלים את הנושאים כדי שהם ייפתרו בסוף.

חנן דנציגר: אני יודע.

חנן דנציגר: עד לפני יומיים הייתי בצד השני, זה לא שלא ידעתי את זה, ידעתי את זה.

חנן דנציגר: אני אומר את זה היום כשאני שם.

חנן דנציגר: רוב האנשים שיושבים פה מכירים אותי לא יום אחד, מכירים אותי יותר מיום אחד ויודעים שאני בא נטו לעשייה של הספורט.

חנן דנציגר: הנושא הזה בוער בעצמותינו כי אנחנו מבינים שאם היום מתוך 1,000 האגודות יש איזה 30-40 אגודות שלא מקבלות בגלל כל מיני סיפורים כאלה ואחרים, אז המרכזים משתלטים עליהן.

חנן דנציגר: מכיוון שאנחנו ערים לבעיה של נוהל שר אוצר אנחנו מוצאים פתרונות ואנחנו הולכים לייצר את הפתרונות הכי משמעותיים שיכולים להיות לטובת הספורט, או הכי לולייניים לצורך העניין, במובן החיובי, כדי שכולם יקבלו את הספורט.

חנן דנציגר: חלק זה להיעזר באמצעות המרכזים.

חנן דנציגר: הם בהחלט פה.

חנן דנציגר: דיברתי איתם.

חנן דנציגר: הם יודעים את זה.

חנן דנציגר: יושבים פה שלושה.

חנן דנציגר: אני מאמין בהם.

חנן דנציגר: אני חושב שהם צריכים להיות גורם משמעותי בתוך עולם הספורט.

חנן דנציגר: זה חלק מהמחשבה.

חנן דנציגר: אני מבטיח שבדיון הבא תהיה תשובה בנושא.

חנן דנציגר: צריך רק להבין שאת נוהל שר האוצר לא אנחנו כותבים.

סימון דוידסון: אז אנחנו צריכים להילחם על זה.

סימון דוידסון: אנחנו נילחם על זה.

סימון דוידסון: זה לא יקרה מחר בבוקר.

סימון דוידסון: אני רוצה לברך את חבר הכנסת רון כץ, שהוא אחד התומכים הגדולים של הספורט והוא יהיה אחד מהאנשים שיעזרו לנו להביא יותר כסף לספורט הישראלי, אחד מהאנשים שמבינים את המצוקה של הספורט, הוא גם היה סגן ראש עיריית פתח תקווה ועשו שם הרבה מאוד בעירייה בנושא ספורט וחינוך והוא היה אחראי על זה.

סימון דוידסון: אני מברך אותך שהגעת לוועדה שלנו, ועדה חשובה לספורט הישראלי.

רון כץ: תודה רבה.

רון כץ: סימון, זו גם הזדמנות לעצור ולברך אותך כי לא מובן מאליו להקים ועדת משנה כל כך מהר.

רון כץ: אין הרבה אנשים בכנסת הזו שבוער בהם נושא הספורט כמו שבוער בסימון.

רון כץ: אני לא יודע לכמה מכם יצא להכיר אותו אישית, אבל כמו שאני מכיר את סימון כנראה לכולכם יצא, אין חבר וידיד נאמן מסימון דוידסון בכנסת הזו לספורט הישראלי.

רון כץ: תיקחו את זה כבאמת התחייבות אישית שלנו ואנחנו נעשה כל מה שאנחנו יכולים בשביל שאתה תצליח.

רון כץ: היום הבאתי לך גם חבר יקר מפתח תקווה, מאמן הכדורגל האגדי אלי מחפוד ושחקן עבר.

סימון דוידסון: גם פיני בלילי היה פה קודם, יש פה מקבץ שחקנים.

רון כץ: הוא שמע שיש שדולת ספורט, הוא אמר לי שחייבים להיכנס.

סימון דוידסון: אתה מוזמן תמיד.

חנן דנציגר: הוא נתן את הקול הכי חשוב של הפועל פתח תקווה.

רון כץ: הגביע, הביא את הגביע לפועל.

סימון דוידסון: אנחנו חוזרים פה כל הזמן על הנושא של האגודות, גם על המצוקה הכספית, התנאים והכל טוב ויפה, אבל בסוף ברוב האגודות יושבים אנשים שהם מתנדבים או חצי מתנדבים וצריכים לעבוד מול מינהל הספורט כדי לקבל את התמיכה, שלפעמים היא קטנה, לפעמים יותר קטנה ולפעמים מאוד קטנה.

סימון דוידסון: דיברו פה ראשי המרכזים, ביקשתי מישראל ויינשל שיגיע לדיון.

סימון דוידסון: ישראל הוא מנכ"ל הפועל דולפין נתניה, אגודה שאני הקמתי לפני הרבה מאוד שנים.

סימון דוידסון: ביקשתי ממנו שיגיע לכמה דקות לספר על התלאות שעובר מנהל אגודה, מה הוא עובר ביום-יום, כמה שינויים יש, איזה בלת"מים יש, ובסוף כדי לקבל את התמיכות ומתי הוא מקבל את התמיכות.

סימון דוידסון: זה חשוב שגם חנן ישמע, למרות שהוא יודע, ושכולנו נשמע את ישראל.

סימון דוידסון: בבקשה, ישראל.

ישראל וינשל: שלום לכולם, אני המנכ"ל של אגודת הפועל דולפין נתניה שחייה, אגודה שצומחת בערוגה שסימון חרש במשך הרבה שנים.

ישראל וינשל: חינכו אותנו, וזה מה שאנחנו פועלים, אנחנו גדלים בכמות ובאיכות, אנחנו מנסים לעבוד בתוכנית ארוכת טווח, לא רק לשנה ושנתיים.

ישראל וינשל: בתוך המציאות הזו – ואני חוזר רגע לסעיף הקודם – אנחנו כבר 3 שנים מקבלים את אותו תקצוב מצד אחד, ומצד שני גדלנו בכמות הספורטאים הפעילים בערך ב-50%.

ישראל וינשל: יש לנו ספורטאים באולימפיאדה.

ישראל וינשל: אני לא צריך לספר לכם כמה עולה לגדל ספורטאי שמגיע לאולימפיאדה.

ישראל וינשל: אנחנו אגודה מאוד הישגית התוצאה היא שהמדינה אומרת לנו: לא צריך, אל תעשה שום דבר, אתה ממילא לא תקבל כסף.

ישראל וינשל: זה בטח לא מה שהמדינה מתכוונת אבל בפועל אנחנו יורדים בתמיכה באופן משמעותי משנה לשנה.

ישראל וינשל: התוכניות שלנו הן גדולות גם להמשך, ושוב אני בעצם לא יודע אם אני עושה תוכניות טובות, תוכניות נכונות, אני רק מנסה ומשתדל.

ישראל וינשל: כשאנחנו באים לקבל את הכסף, זה לא שאנחנו יודעים מראש בתחילת השנה את סט ההתניות שאנחנו צריכים לעמוד בהן כדי לקבל את התקציב.

ישראל וינשל: אנחנו מסתכלים באתר הזה ופתאום מופיע סעיף חדש.

ישראל וינשל: הזכירו את דוח מקו"ש – אף פעם לא הגישו את זה, פתאום אתה צריך להגיש דוח מקו"ש.

ישראל וינשל: אתה הולך לרואה חשבון – זה עולה כסף – אוקיי, הוא מגיש דוח מקו"ש, דוחות כספיים, דוח ביצוע, דוח מקו"ש, משווים בין שלושתם ויש את הסעיף הרביעי שאתה נופל בגללו, הם לא מתאימים ביניהם.

ישראל וינשל: אנחנו לא יודעים, אנחנו לא מכירים ואתה מתרוצץ כמו עכבר: רגע, מה אתם רוצים?

ישראל וינשל: מה אתם מתכוונים?

ישראל וינשל: אתה במין חדר בריחה כזה באפלה, מחפש את עצמך.

ישראל וינשל: אחרי שאתה כבר עומד במטלות אתה מתקשר לצינור הכספי, לליאור במועצת ההימורים: מתי מקבלים את הכסף?

ישראל וינשל: לא יודע, לא יודע להגיד לך אם זה מחר, לא יודע להגיד לך כלום.

ישראל וינשל: אנחנו הגדלנו את הצוות המקצועי שלנו באופן מאוד משמעותי כדי לגדל ספורטאים איכותיים.

ישראל וינשל: זה לא רק מאמנים, זו תמיכה מסביב של מלווה מנטלי, תזונאי ופיזיותרפיסטים, לכולם אתה מתחייב למשכורת, אבל אתה לא יכול להגיד למקבלי המשכורת: לא יודע מתי אני אשלם לך את הכסף.

ישראל וינשל: הקושי התפקודי הוא אדיר, אדיר, כי הרושם על פניו הוא כאילו שמים לך מקלות בגלגלים.

ישראל וינשל: אתה רוצה לעשות את העבודה, אנחנו מצליחים בעבודה, אבל אנחנו חיים בערפל בלתי אפשרי בספורט שמצריך תכנון לטווח קצת יותר ארוך, לא לגמור את השנה הזאת.

ישראל וינשל: אני מקווה שלפי התבחינים החדשים ותהליך העברת הכספים לאגודות זה יהיה יותר ברור, לא נגלה פתאום שאנחנו צריכים להגיש עוד איזה דוח ועוד איזה דיווח שמגלים אותו בדקה ה-90.

סימון דוידסון: תודה רבה, ישראל.

סימון דוידסון: ישראל הוא דוגמה, דוגמה שכולם מבינים אותה.

סימון דוידסון: חנן, קשה לנו, קשה לספורט הישראלי, קשה לנהל אגודות, קשה לנו עם נושא השקיפות, קשה לנו עם זה שלא ראינו סימולציה ואנחנו לא יודעים כמה התקציב העתידי שלנו, לא בשנה הקרובה, לא בעוד שנתיים ולא בעוד 3 שנים.

סימון דוידסון: אני אומר לך כאחד שניהל ספורט הרבה שנים והוציא הרבה מאוד כסף מהכיס, הרבה מאוד כסף מהכיס כדי להחזיק את הספורטאים להחזיק את המאמנים, באמת קשה לנו.

סימון דוידסון: אני אומר לך כחבר, כקולגה, אנחנו חייבים ליישר קו בנושא הזה, להיות קשובים למה שאנחנו מעלים פה.

סימון דוידסון: אנשים פה הגיעו לירושלים כי אכפת להם, כי זה חשוב להם.

סימון דוידסון: אמרת מקודם "שולחן הניתוחים", אז אני לוקח את המשפט הזה, אנחנו נהיה פה שולחן הניתוחים, אנחנו נעלה פה נושאים לדיון, נשב ביחד, נעביר לך אותם, או למישהו מטעם מינהל הספורט, ונקיים דיונים כדי בסוף להגיע לטובת הספורט, כי זה הרצון גם של שר הספורט, הוא באמת רוצה לטובתנו, לטובת כל הספורט הישראלי.

סימון דוידסון: אנחנו לא תוקפים ואנחנו לא לתקוף, אנחנו נעשה את זה בהבנה ובאהבה כי אנחנו אוהבים את הדבר הזה.

סימון דוידסון: בלי האנשים שיושבים פה והרבה מאוד מנהלי אגודות – יושב פה אלוף עולם בג'ו גיטסו שקיבל מאתנו מחיאות כפיים, אבל הוא הגיע לזה כי מישהו היה מאחוריו, מאמן ואגודה שתמכו בו ודחפו אותו והיו אתו יום-יום.

סימון דוידסון: אני יודע איפה הם מתאמנים, במקום בלי מזגן, לפעמים יש מזרונים, אין מזרונים, צריך להביא כסף כדי להשקיע ועושים הכול בשביל הילדים.

סימון דוידסון: יש הרבה מאוד מקומות במדינת ישראל שעובדים בתנאים לא תנאים כי הם כל כך אוהבים את הדבר הזה שנקרא ספורט.

סימון דוידסון: זה בשבילם כל החיים.

סימון דוידסון: אנחנו נעשה טוב לספורט הישראלי, אנחנו באמת נעשה טוב, כנסת ישראל, משרד האוצר, שר הספורט, אתה, מנהלי האגודות, יושבי-הראש, כל האנשים שאוהבים ספורט, אנחנו פה כדי לעשות טוב לעתיד הספורט הישראלי.

סימון דוידסון: אנחנו נביא יותר כסף, אנחנו נעשה שינויים, נבטל את נוהל האוצר הזה שהוא דבר עקום, אנחנו נראה את הסימולציה כדי שנדע, גם אם היא לא מספיק טובה והתבחינים לא לכולנו, לפחות נדע מה אנחנו עושים, ממשיכים מאמנים, לא ממשיכים מאמנים.

סימון דוידסון: ברור שחלק ייפגעו וחלק ירוויחו מזה, אבל נדע מה קורה.

סימון דוידסון: שבוע הבא אני אבקש לקיים שוב דיון בנושא הזה כדי לראות את הסימולציה.

סימון דוידסון: זה יהיה אחרי שתסגרו עם המועצה הלאומית.

סימון דוידסון: לא בטוח שנצליח לשנות, אני חושב שלא נצליח, אבל שנדע מה קורה, נדבר על נוהל משרד האוצר, נסגור את הנושא הזה שדנו עליו בדיונים הראשון והשני ויהיו עוד הרבה מאוד דיונים בהמשך.

אמיר פביו: רק רציתי להגיד שהג'ו גיטסו הברזילאי זה ספורט ששינה את המציאות בברזיל, במדינה של 215 מיליון אנשים.

אמיר פביו: היום אין בברזיל משפחה אחת שלא מכירה ג'ו גיסטו ברזילאי ושאין מישהו בה שלא מתאמן בזה.

אמיר פביו: זה משנה מציאות בכל מקום, במיוחד בפרויקטים בפאבלות בברזיל.

אמיר פביו: זה ענף של אומנות לחימה שגדל הכי הרבה בעולם וזו גם תופעה בארץ.

אמיר פביו: אני מבקש שפשוט תראו את המאמץ שאנחנו עושים פה ותכירו את הספורט.

סימון דוידסון: אנחנו מאוד מעריכים את זה, בשביל זה הזמנו גם אתכם לכנסת.

סימון דוידסון: אלי, אתה רוצה לומר משהו?

אלי מחפוד: באמת בקצרה.

אלי מחפוד: התפרצתי לדלת פתוחה אבל אני שמח שאני נמצא פה.

אלי מחפוד: צריך לשים דגש גם על אגודות גדולות כמו הפועל פתח תקווה שיכולות להימחק מהמפה בגלל תקציבים ובגלל כספים.

אלי מחפוד: אני חושב שהיום אין שום גורם שעומד מאחורי הפועל פתח תקווה.

אלי מחפוד: זו קבוצת אוהדים, העירייה תומכת, מעבר לזה אין לנו.

אלי מחפוד: קבוצות כמו שמשון תל אביב, אפילו – אני רואה פה את נאור – קבוצה כמו הפועל אשדוד, קבוצות שגדלנו עליהן, חייבים לתת תמיכה לקבוצות האלה באמת כדי לא יימחקו מהמפה.

סימון דוידסון: אני רוצה להגיד תודה רבה לכל האנשים שאני מאוד-מאוד אוהב, מעריך ומוקיר.

סימון דוידסון: אני רוצה לומר לכולם שאנחנו פה כדי לעשות טוב לספורט הישראלי.

סימון דוידסון: אנחנו נשנה דברים, אנחנו ניאבק.

סימון דוידסון: אני רוצה להגיד תודה לחנן, לאחל לך המון בהצלחה, אני מקווה שעברת את השעה הזאת ברוגע.

סימון דוידסון: אנחנו עושים את הכול מאהבה, חנן.

סימון דוידסון: אני בטוח שתעשה דברים טובים.

סימון דוידסון: תודה רבה לכולם, הישיבה נעולה.